Saksan eBay avasi virtuaalisia outlet-myymälöitä - Digitoday - Ilta-Sanomat
eBay hakee uutta potkua merkkituottajien kanssa perustetuista virtuaalisista tehtaanmyymälöistä
Julkaistu: 14.5.2009 14:58
Virtuaaliset tehtaanmyymälät ovat uusi askel niin eBayllehttp://pages.ebay.de/wow/ kuin merkkivalmistajillekin. Merkkiteollisuus näkee siinä oikotien koko maan ja maailman markkinoille: - Se on looginen seuraus markkinamuutoksista. Verkkokauppa on saanut yhä suuremman merkityksen, arvioi Axel Kaldenhoven, peleihin erikoistuneen Schmift Spielen johtaja Financial Times Deutschlandille. Uusien virtuaalisten tehtaanmyymälöiden pyörittäjät kiistävät konfliktin perinteisen vähittäiskaupan kanssa. Niissä tarjotaan vain jäännöserätuotteita edullisilla hinnoilla. - Asiakas ei ole täällä sama kuin erikoiskaupassa, väittää Stephan Oehl, sukkavalmistajan Kunertin johtaja. eBay taas hakee uusista kumppaneistaan uutta vetovoimaa, jota se lehden mukaan on viime aikoina menettänyt. Uudet kumppanit taas saavat siltä kauppapaikan samoilla ehdoilla kuin suuret riippumattomat verkkokauppiaat, ns. Powersellerit. Yritys on laajentunut virtuaalihuutokaupan pyörittäjästä yhä enemmän koko verkkokaupan organisoijaksi. Lehden mukaan Saksan tytäryhtiö on pisimmällä merkkituottajien kanssa kehitetyissä hankkeissa.